Virallinen lehti nro C 348 , 03/12/1999 s. 0021



KIRJALLINEN KYSYMYS E-0104/99 esittäjä(t): Graham Mather (PPE) komissiolle (2. helmikuuta 1999) Aihe: Ulkosuhteiden yhteinen palvelu Vastauksena aiempaan kirjalliseen kysymykseeni (E-3236/98)(1), joka koski erityisesti PHARE- ja TACIS-sopimusten puitteissa tehdystä työstä suoritettavien komission maksujen myöhästymistä, komissio totesi, että uusi ulkosuhteiden yhteinen palvelu aikoo laatia selonteon teknisten avustussopimusten taloudellisesta rakenteesta ja maksusuunnitelmista sekä ryhtyä teknisten avustusohjelmien toiminnan yhdenmukaistamiseen. 1. Kuinka pitkälle asiassa on edetty 1. syyskuuta 1998 jälkeen ja millaista aikataulua suunnitellaan selonteossa esille tulevien parannusten toteuttamiseksi? 2. Tutkitaanko selonteossa pullonkauloja, jotka aiheuttavat maksujen myöhästymistä maksuprosessin aikana? 3. Yritykset saavat tietyn koron maksuista, joita ei ole hoidettu 60 päivän kuluessa. Brittiläiset yritykset kärsivät siitä, että maan peruskorko on tällä hetkellä kaksinkertainen EKP:n asettamaan korkoon verrattuna. Voiko komissio ilmaista kantansa asiasta? Komission jäsenen Hans van den Broekinkomission puolesta antama vastaus (9. huhtikuuta 1999) 1. Jäsenvaltioiden asiantuntijat käsittelevät parhaillaan vuoden 1998 lopulla laadittua sopimusmenettelyjen yksinkertaistamista, yhdenmukaistamista ja järkeistämistä koskevaa asiakirjaa. Se hyväksytään neuvoston ja komission toimivaltajaon mukaisesti asianmukaisia menettelyjä noudattaen. Tällä tavoin voidaan ottaa asteittain käyttöön yhdenmukaiset sopimusmenettelyt kaikkien yhteisön ulkopuolisten maiden avustusohjelmien osalta. 2. Uusien mallisopimusten ja maksusuorituksia nopeuttavien yksinkertaistettujen maksumenetelmien viimeistely on jo käynnissä. Koska toteutettava työ on juridisesti vaativa ja järkeistettäviä sopimuksia on useita, työ jatkuu koko vuoden 1999 ja vielä vuoden 2000 alussa. Ulkosuhteiden pääosastojen käyttämät uudet sopimukset sekä tarjouspyyntöjen tarjouseritelmät tarkistetaan ja nykyaikaistetaan täysin vuoden 2000 kesään mennessä. Tällä tavoin maksumenettelyjä parannetaan huomattavasti jo kaikissa ensi vuonna tehtävissä uusissa sopimuksissa, vaikkakin voidaan odottaa, että huomattavaa parannusta tapahtuu asteittain jo vuonna 1999 sitä mukaa, kun järkeistämistyö edistyy eri alueilla. Komissio muistuttaa, että se ei ole jäänyt odottamaan tämän yhdenmukaistamistyön tuloksia vaan se on jo vuonna 1998 pyrkinyt parantamaan erityisesti Phare- ja Tacis-ohjelmiin liittyvää laskujen käsittelyä. Tämä on parantanut tilannetta huomattavasti, ja se todennäköisesti normaalistuu lähikuukausina. Komissio pyytää arvoisaa parlamentin jäsentä tutustumaan komission vastauksiin, jotka se on antanut tässä asiassa tämän esittämään kirjalliseen kysymykseen E-3236/98 ja parlamentin jäsenen Bryan Cassidyn esittämään kirjalliseen kysymykseen E-3500/98(2). 3. Komissio määrittää viivästyneisiin maksuihinsa sovellettavan koron saatavien perimisessä sovellettavan koron perusteella [tiettyjen 21 päivänä joulukuuta 1977 annetun varainhoitoasetuksen säännösten soveltamista koskevista yksityiskohtaisista säännöistä annetun komission asetuksen (Euratom, EHTY, EY) N:o 3418/93(3) 94 artikla]. Tällä kaikkien yhteisön sopimusten yhdenmukaisella kohtelulla varmistetaan yhteisössä saatavien yhtäläinen kohtelu. Kaupallisiin saataviin sovellettavien korkojen erot olisi poistettava lähitulevaisuudessa annettavalla maksuviivästysdirektiivillä(4). (1) EYVL C 182, 28.6.1999, s. 53. (2) EYVL C 320, 6.11.1999, s. 51. (3) EYVL L 315, 16.12.1993. (4) KOM(98) 126 lopullinen.